Friday, November 4, 2016
Puonj Bikira Maria, Legion Maria: Got Nobarre Ariyo
1. “Ndalo biro ma ka unune ka Got mane aidho kod wuodani obarore ariyo, ma bathe konchiel odon’g Milambo to konchiel odok Masawa, to un’ge ni ndalo ochopo. Piny ochomo kar giko.
2. Magi ok notimre kapod un gi Wuoda e pinyni, to enoyud ka aseome.
3. Anto ero alor ewi godni adhi Masawa. Masawa kuno ema aneno ka opedhna pien mayom. Kuno ema adhi ninde chuth.
4. To un asiemou kendo anyisou ni kombe mag dolo noluwre mana kaka Wuoda Messiah opangogi ma kik n’gato loki.
5. Ka uneno ka Got opogore diriyo, to sikuru e ban’g Pope modon’g e God Milambo. To n’gat modok e bath Got modhi Masawa to nolal alala kamano gi piny kendo ok none polo.
6. Yaye—aaya—aaya, mano kuma ginisandie nyithinda malit! Ginimi nyithindwa noke ka rombe maonge jakwath!
7. To giniked gi joga mana gi pesa, giniter joga e bura. To kata kamano pesa to ero kayo dende to aneno ka Emmanuel oloyo lweny kobet e kom loch e polo malo.
8. Un nyithinda, makuru Rosari gi Misa matek ka utweyo okanda. Saa ma gigi notimre noyud ka jawuond ma en aten’g-kristo nobed kochako tichne ratiro, kendo en bende noger ute mag lemo.
9. Noor ajenti mage ma nyiri kata machuo e kanise mag kanyakla mag jokristo, ma bende achun’g negi e nyim Nyasach Israel.
10. Ndalogo masiche nobed man’geny ahinya. Gache noneg ji, to ma, nobed tich jachien. Tuoche madhero ji maok thiedhre nobi kendo noneg ji man’geny. Adhonde nomak ji maok changi.
11. To n’gama oyie kuom Nyasaye gi Jesus Kristus ema piga mar hawi nochangi kolemo.
12. Messiah wuoda ema pod ogen’go nu jawuondno. To ka aseomo Messiah to jawuondno nobi mapiyo maok odeko.
13. Tan’guru! Enobi gi pesa kotin’go kod mwandu mathoth mag pinyni. Magi ema enoywa godo jogombo ire, to n’gama oluwi molame nolal nono.
14. Jasiguni noyany nying Nyasaye kendo nobed mana kopuonjo ji yor yudo mwandu mar pinyni.
15. Ajenti mage noyal wechenegi kagiumore e nying Jesus Kristus Wuoda, mana ka gima gipuonjo wach Nyasaye. To ginithor yalo mana ni mondo ji olem oyud mwandu mar pinyni.
16. Nokel rieko e chuny joloch mag piny, kendo wach mar n’gado mon kik nyuol nobed e wan’g piny. To mano ok nobed puonj Nyasaye.
17. Ka n’gato dwaro chiko nyuol to kik omuony yath kata ketho dende mar dichuo kata mar dhako gi rieko mar pinyni. Mano en kedo kod Jachuech.
18. To ka idwaro ni ibed gi nyithindo manok to go chongi piny ikwa Nyasaye, kaaye to itwe pien gi dhako e ndalo ma dhako neno duon’gne.
19. Adier Nyasaye nokony joma kamago e ndalo mar masichego, kendo nomedgi chuny maler mar lemo masiro jasigu.”
eng_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn